ddrg/super_eurlex huggingface dataset:
Odločba Komisije

z dne 16. septembra 1997

o nekaterih ukrepih zaščite v zvezi z nekaterimi ribiškimi proizvodi s poreklom iz Kitajske in o spremembah Odločbe Komisije 97/368/ES

(Besedilo velja za EGP)

(97/620/ES)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 90/675/EGS z dne 10. decembra 1990 o načelih za organizacijo veterinarskih pregledov proizvodov, ki vstopajo v Skupnost iz tretjih držav [1], kakor je bila nazadnje spremenjena z Direktivo 96/43/ES [2], in zlasti člena 19 Direktive,

ker je bila ob uvozu kuhanih jastogovih repov s poreklom iz kitajskega predelovalnega obrata odkrita prisotnost Vibrio cholerae;

ker je prisotnost Vibrio cholerae v hrani rezultat slabih higienskih navad pred in/ali po predelavi hrane in predstavlja potencialno nevarnost za zdravje ljudi;

ker se zato uvoza proizvodov iz zadevnega obrata na Kitajskem nadalje ne sme dovoliti;

ker so inšpekcijski pregledi Skupnosti na Kitajskem in rezultati pregledov na obmejnih kontrolnih točkah Skupnosti pokazali, da obstaja potencialna nevarnost za zdravje v zvezi s proizvodnjo in predelavo ribiških proizvodov;

ker Odločba Komisije 97/368/ES o nekaterih ukrepih zaščite v zvezi z nekaterimi ribiškimi proizvodi s poreklom s Kitajske [3], kakor je bila spremenjena z Odločbo 97/587/ES [4], določa prepoved uvoza svežih ribiških proizvodov s poreklom iz Kitajske in postavlja zahtevo, da je treba zamrznjene ali predelane ribiški proizvode s poreklom iz Kitajske sistematično predložiti v mikrobiološko preiskavo;

ker je treba Odločbo 97/368/ES ponovno pregledati pred 30. septembrom 1997 in ker je treba na podlagi tekočih ugotovitev ukrepe iz navedene odločbe podaljšati do 28. februarja 1998;

ker so ukrepi, predvideni s to odločbo, v skladu z mnenjem Stalnega veterinarskega odbora,

SPREJELA NASLEDNJO ODLOČBO:

Člen 1

Ta odločba se uporablja za sveže, zamrznjene ali predelane ribiške proizvode s poreklom iz Kitajske.

Člen 2

Države članice prepovejo uvoz ribiških proizvodov v vseh oblikah s poreklom iz naslednjega kitajskega obrata: Yangcheng Fengbao Aquatic Food Co. Ltd. (oznaka obrata št. 3200/02226).

Člen 3

V členu 6 Odločbe 97/368/ES se datum 30. september 1997 nadomesti z 28. februarjem 1998.

Člen 4

Države članice spremenijo ukrepe, ki jih uporabljajo za uvoz iz Kitajske, da jih uskladijo s to odločbo. O tem takoj obvestijo Komisijo.

Člen 5

Vsi stroški, ki nastanejo z uporabo te odločbe, se zaračunajo pošiljatelju, prejemniku ali njunemu zastopniku.

Člen 6

Ta odločba je naslovljena na države članice.

V Bruslju, 16. septembra 1997

Za Komisijo

Franz Fischler

Član Komisije

[1] UL L 373, 31.12.1990, str. 1.

[2] UL L 162, 1.7.1996, str. 1.

[3] UL L 156, 13.6.1997, str. 57.

[4] UL L 238, 29.8.1997, str. 45.

--------------------------------------------------
Sklep Sveta

z dne 24. novembra 1997

o sklenitvi Konvencije o sodelovanju pri varstvu in trajnostni uporabi reke Donave

(97/825/ES)

SVET EVROPSKE UNIJE JE

ob upoštevanju Pogodbe o ustanovitvi Evropske skupnosti in zlasti člena 130s(1) v povezavi s prvim stavkom člena 228(2) in prvim odstavkom člena 228(3) Pogodbe,

ob upoštevanju predloga Komisije [1],

ob upoštevanju mnenja Evropskega parlamenta [2],

ob upoštevanju mnenja Ekonomsko-socialnega odbora [3],

ker je Komisija v imenu Skupnosti sodelovala pri pogajanjih v okviru ad hoc delovne skupine za pripravo Konvencije o sodelovanju pri varstvu in trajnostni uporabi reke Donave;

ker je bila ta konvencija podpisana v imenu Skupnosti 29. junija 1994 v Sofiji v Bolgariji;

ker so cilji Konvencije določiti okvir za dvostransko ali večstransko sodelovanje za varstvo morskega okolja, za preprečevanje onesnaževanja reke Donave in nadzor nad njenim onesnaževanjem ter za zagotovitev trajnostne uporabe vodnih virov držav, skozi katere teče reka Donava;

ker je Skupnost sprejela ukrepe na področju, ki je zajeto v Konvenciji; ker mora Skupnost na tem področju prevzeti mednarodno obveznost;

ker okoljska politika Skupnosti v skladu s členom 130r prispeva k uresničevanju ciljev ohranjanja, varstva in izboljšanja kakovosti okolja, varovanja zdravja ljudi ter skrbne in preudarne rabe naravnih virov za trajnostni razvoj ter pospeševanje ukrepov na mednarodni ravni za reševanje regionalnih in svetovnih okoljskih težav;

ker je skupni cilj okoljske politike Skupnosti visoka stopnja varstva; ker temelji na načelih previdnostnega in preventivnega ukrepanja, na načelu odpravljanja okoljske škode, prednostno pri viru, in na načelu "plača povzročitelj obremenitve";

ker Skupnost in države članice v okviru svojih pristojnosti sodelujejo z zadevnimi tretjimi državami in mednarodnimi organizacijami;

ker bo sklenitev Konvencije s strani Skupnosti prispevala k uresničevanju ciljev, določenih v členu 130r Pogodbe, in ker mora biti odobrena,

SKLENIL NASLEDNJE:

Člen 1

Konvencija o sodelovanju pri varstvu in trajnostni uporabi reke Donave se s tem odobri v imenu Skupnosti.

Besedilo Konvencije je priloženo k temu sklepu.

Člen 2

Predsednik Sveta je s tem pooblaščen, da imenuje osebo ali osebe, pooblaščeno(-e) za deponiranje listine o odobritvi pri romunski vladi v skladu s členom 26 Konvencije.

V Bruslju, 24. novembra 1997

Za Svet

Predsednik

E. Hennicot-Schoepges

[1] UL C 288, 1.10.1996, str. 19.

[2] Mnenje, podano dne 25. oktobra 1996 (UL C 347, 18.11.1996).

[3] UL C 66, 3.3.1997, str. 1.

--------------------------------------------------
Sklep Komisije

z dne 30. julija 1997

o spremembi zneskov iz Uredbe (Euratom, ESPJ, ES) št. 3418/93 o podrobnih pravilih za izvajanje Finančne uredbe

(97/594/ESPJ, ES, Euratom)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Pogodbe o ustanovitvi Evropske skupnosti za atomsko energijo,

ob upoštevanju Pogodbe o ustanovitvi Evropske skupnosti za premog in jeklo,

ob upoštevanju Uredbe Komisije (Euratom, ESPJ, ES) št. 3418/93 z dne 9. decembra 1993 o podrobnih pravilih za izvajanje nekaterih določb Finančne uredbe z dne 21. decembra 1977 [1], in zlasti člena 145 Uredbe,

ker je bil decembra 1992 indeks cen življenjskih potrebščin (EUR 15) 136,77, decembra 1993 141,40, decembra 1994 145,70 in decembra 1995 150,00;

ker se v skladu s členom 145 Uredbe (Euratom, ESPJ, ES) št. 3418/93 fiksni zneski iz navedene uredbe prilagodijo z veljavnostjo od 1. januarja 1997,

SKLENILA:

Člen 1

Fiksni zneski iz Uredbe (Euratom, ESPJ, ES) št. 3418/93 se z učinkom od 1. januarja 1997 takole spremenijo:

TRILETNA INDEKSACIJA

(ECU) |

| 1. januar 1994 | 1. januar 1997 |

člena 81 in 130 | 350 | 400 |

člen 109, prva alinea | 900 | 1000 |

člen 109, druga alinea | 2400 | 2600 |

člen 31, tretja alinea | 3300 | 3600 |

člen 132(1)(a) | 7000 | 7700 |

člen 106 | 12000 | 13200 |

člen 110, druga alinea točke (c) | 30000 | 32900 |

člen 107 | 42000 | 46000 |

člen 110, druga alinea točke (b) | 90000 | 98700 |

člen 108 | 300000 | 329000 |

člen 132(1)(b) | 340000 | 372900 |

člen 110, druga alinea točke (a) | 420000 | 460600 |

LETNA INDEKSACIJA

(ECU) |

| 1. januar 1994 | 1. januar 1997 |

| |

računovodja | člen 31, prva alinea | 120 | 131 |

pomočnik računovodje | člen 31, druga alinea | 80 | 87 |

upravljalci skladov predplačil | člen 31, tretja alinea | 40 | 44 |

Člen 2

Ta sklep računovodja Komisije pošlje drugim institucijam in organom Skupnosti.

V Bruslju, 30. julija 1997

Za Komisijo

Erkki Liikanen

Član Komisije

[1] UL L 315, 16.12.1993, str. 1.

--------------------------------------------------
Odločba Komisije

z dne 13. avgusta 1997

o spremembi odločb 97/515/ES, 97/513/ES, 97/516/ES in 97/517/ES o ukrepih zaščite v zvezi z nekaterimi proizvodi živalskega izvora s poreklom iz Indije, Bangladeša in Madagaskarja

(Besedilo velja za EGP)

(97/553/ES)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 90/675/EGS z dne 10. decembra 1990 o načelih za organizacijo veterinarskih pregledov proizvodov, ki vstopajo v Skupnost iz tretjih držav [1], kakor je bila nazadnje spremenjena z Direktivo 96/43/ES [2], in zlasti člena 19(7) Direktive,

ker je Komisija s sprejetjem odločb 97/515/ES [3], 97/513/ES [4], 97/516/ES [5] in 97/517/ES [6] določila ukrepe za zagotovitev, da domnevno nevarni proizvodi živalskega izvora ne morejo vstopiti v Skupnost; ker ti ukrepi težijo k temu, da se začasno opustijo vsi uvozi ribiških proizvodov iz Indije, Bangladeša in Madagaskarja kakor tudi drugih proizvodov živalskega izvora z Madagaskarja;

ker ti ukrepi vključujejo možnost, da proizvodi, ki so bili v Skupnost odposlani pred začetkom veljavnosti teh zahtev in predloženi za uvoz v Skupnost pred 15. avgustom 1997, lahko vstopijo v Skupnost, če so ob prihodu sistematično mikrobiološko pregledani;

ker je treba ta rok podaljšati, pri čemer je treba zagotoviti visoko raven varstva potrošnikov;

ker so ukrepi iz te odločbe v skladu z mnenjem Stalnega veterinarskega odbora,

SPREJELA NASLEDNJO ODLOČBO:

Člen 1

V členu 2 odločb 97/515/ES, 97/513/ES, 97/516/ES in 97/517/ES se besede "pred 15. avgustom 1997" nadomestijo z besedami "pred 15. septembrom 1997".

Člen 2

Države članice spremenijo ukrepe, ki jih uporabljajo v trgovini, da jih uskladijo s to odločbo. O tem takoj obvestijo Komisijo.

Člen 3

Ta odločba je naslovljena na države članice.

V Bruslju, 13. avgusta 1997

Za Komisijo

Franz Fischler

Član Komisije

[1] UL L 373, 31.12.1990, str. 1.

[2] UL L 162, 1.7.1996, str. 1.

[3] UL L 214, 6.8.1997, str. 52.

[4] UL L 214, 6.8.1997, str. 46.

[5] UL L 214, 6.8.1997, str. 53.

[6] UL L 214, 6.8.1997, str. 54.

--------------------------------------------------
Odločba Komisije

z dne 4. septembra 1996

o zahtevah v zvezi z zdravstvenim varstvom živali in izdajanjem veterinarskih spričeval za uvoz semena kopitarjev v Skupnost

(Besedilo velja za EGP)

(96/539/ES)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 92/65/EGS z dne 13. julija 1992 o zahtevah zdravstvenega varstva živali za trgovino in za uvoz v Skupnost živali, semena, jajčnih celic in zarodkov, za katere ne veljajo zahteve zdravstvenega varstva živali, določene v posebnih pravilih Skupnosti iz Priloge A(I) k Direktivi 90/425/EGS [1], kakor je bila nazadnje spremenjena z Odločbo Komisije 95/176/ES [2], in zlasti členov 11(2), 17 in 18 Direktive,

ker je Komisija z Odločbo 94/63/ES [3] sestavila začasni seznam tretjih držav, iz katerih države članice dovolijo uvoz semena, jajčnih celic in zarodkov ovc, koz in kopitarjev, jajčnih celic in zarodkov prašičev;

ker je treba za uvoz v Skupnost svežega, ohlajenega in zamrznjenega semena kopitarjev v skladu z zahtevami Direktive Sveta 92/65/EGS določiti pogoje zdravstvenega varstva živali in veterinarska spričevala;

ker se nekatere kužne bolezni kopitarjev prenašajo s semenom; ker so zato za prepoznavanje takih bolezni potrebne posebne veterinarske zdravstvene preiskave, ki jih je treba opraviti v skladu s posebnimi programi preiskav, ki odražajo premike žrebcev dajalcev pred obdobjem odvzema semena in med njim;

ker so ukrepi, predvideni s to odločbo, v skladu z mnenjem Stalnega veterinarskega odbora,

SPREJELA NASLEDNJO ODLOČBO:

Člen 1

Države članice dovolijo uvoz svežega, ohlajenega ali zamrznjenega semena kopitarjev, ki ustreza zahtevam, določenim v vzorcu veterinarskega spričevala v Prilogi, in ki ima priloženo ustrezno izpolnjeno takšno spričevalo.

Člen 2

Ta odločba se uporablja od 1. oktobra 1996.

Člen 3

Ta odločba je naslovljena na države članice.

V Bruslju, 4. septembra 1996

Za Komisijo

Franz Fischler

Član Komisije

[1] UL L 268, 14.9.1992, str. 54.

[2] UL L 117, 24.5.1995, str. 23.

[3] UL L 28, 2.2.1994, str. 47.

--------------------------------------------------

PRILOGA

+++++ TIFF +++++

+++++ TIFF +++++

+++++ TIFF +++++

+++++ TIFF +++++

--------------------------------------------------
Odločba Komisije

z dne 30. septembra 1996

o objavi seznama organizacij, ki so jih kot priznane v skladu z Direktivo Sveta 94/57/ES uradno sporočile države članice

(Besedilo velja za EGP)

(96/587/ES)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 94/57/ES z dne 22. novembra 1994 o skupnih predpisih in standardih za organizacije, pooblaščene za inšpekcijski pregled in nadzor ladij ter za ustrezne ukrepe pomorskih uprav [1] in zlasti člena 4(5) direktive,

ker so države članice uradno sporočile organizacije, ki jih priznavajo v skladu s členom 4(1) Direktive 94/57/ES,

SPREJELA NASLEDNJO ODLOČBO:

Člen 1

Organizacije, ki so jih države članice priznale v skladu s členom 4(1) Direktive Sveta 94/57/ES, so navedene v Prilogi k tej odločbi.

Člen 2

Ta odločba je naslovljena na države članice.

V Bruslju, 30. septembra 1996

Za Komisijo

Neil Kinnock

Član Komisije

[1] UL L 319, 12.12.1994, str. 20.

--------------------------------------------------

PRILOGA

American Bureau of Shipping (ABS)

Bureau Veritas (BV)

China classification Society (CCS)

Det Norske Veritas (DNV)

Germanischer Lloyd (GL)

Hellenic Register of Shipping (HR)

Korean Register of Shipping (KR)

Lloyd's Register of Shipping (LR)

Nippon Kaiji Kyokai (NK)

Registro italiano navale (RINA)

--------------------------------------------------
Odločba Komisije

z dne 3. maja 1996

o spremembi Odločbe 93/231/EGS, s katero se nekaterim državam članicam dovoli, da za trženje semenskega krompirja na njihovem celotnem ozemlju ali le na delu njihovega ozemlja uporabljajo strožja merila glede nekaterih bolezni, kot so določena v prilogah I in II k Direktivi Sveta 66/403/EGS

(besedilo velja za EGP)

(96/332/ES)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 66/403/EGS z dne 14. junija 1966 o trženju semenskega krompirja [1], kakor je bila nazadnje spremenjena z Direktivo 96/16/ES [2] in zlasti člena 13(2) Direktive,

ker je Odločba Komisije 93/231/EGS [3], kakor je bila nazadnje spremenjena z Odločbo 95/21/ES [4], dovolila nekaterim državam članicam, da v naštetih regijah omejijo trženje semenskega krompirja na osnovni semenski krompir določenih stopenj Skupnosti;

ker je bila v Nemčiji ena teh naštetih regij regija Bundesland Mecklenburg-Vorpommern;

ker, kot rezultat združitve Nemčije, spremembe v upravni strukturi določenih regij v Nemčiji zahtevajo, da se vpis, ki se nanaša na Nemčijo v navedeni odločbi spremeni;

ker so ukrepi, predvideni s to odločbo, v skladu z mnenjem Stalnega Odbora za seme in razmnoževalni material za poljedelstvo, vrtnarstvo in gozdarstvo,

SPREJELA NASLEDNJO ODLOČBO:

Člen 1

Priloga k Odločbi 93/231/EGS se spremeni v skladu s Prilogo k tej odločbi.

Člen 2

Ta odločba je naslovljena na države članice.

V Bruslju, 3. maja 1996

Za Komisijo

Franz Fischler

Član Komisije

[1] UL 125, 11.7.1966, str. 2320/66.

[2] UL L 6, 9.1.1996, str. 19.

[3] UL L 106, 30.4.1993, str. 11.

[4] UL L 28, 7.2.1995, str. 13.

--------------------------------------------------

PRILOGA

V Prilogi k Odločbi 93/231/EGS se pri vpisu, ki se nanaša na Nemčijo, besedilo v stolpcu 2 nadomesti z naslednjim besedilom:

"Bundesland Mecklenburg-Vorpommern

- Gemeinde Groß Lüsewitz

- Ortsteile Lindenhof und Pentz der Gemeinde Metschow

- Gemeinden Böhlendorf, Breesen, Langsdorf sowie Ortsteil Grammow der Gemeinde Grammow

- Gemeinden Hohenbrünzow, Hohenmocker, Ortsteil Ganschendorf der Gemeinde Sarow sowie Ortsteil Leistenow der Gemeinde Utzedel

- Gemeinden Ranzin, Lüssow und Gribow

- Gemeinde Pelsin."

--------------------------------------------------
Sklep Sveta

z dne 22. aprila 1996

o sklenitvi Tretjega dodatnega protokola k Evropskemu sporazumu med Evropskimi skupnostmi in njihovimi državami članicami na eni strani in Republiko Bolgarijo na drugi strani

(96/275/ES)

SVET EVROPSKE UNIJE JE

ob upoštevanju Pogodbe o ustanovitvi Evropske skupnosti in zlasti člena 113 Pogodbe v povezavi s prvim stavkom člena 228(2) Pogodbe,

ob upoštevanju Evropskega sporazuma med Evropskimi skupnostmi in njihovimi državami članicami na eni strani in Republiko Bolgarijo na drugi strani [1], podpisanega 8. marca 1993, kakor je bil spremenjen z Drugim dodatnim protokolom [2], podpisanim 30. decembra 1994,

ob upoštevanju predloga Komisije,

ker je Bolgarija v okviru pogajanj, ki so potekala 27. in 28. novembra 1995 v skladu s členom 1(3) Dodatnega protokola k Evropskemu sporazumu o trgovini s tekstilnimi izdelki med Evropsko skupnostjo in Republiko Bolgarijo, izjavila, da je pripravljena za eno leto pospešiti svojo odpravo tarif za izdelke iz poglavij 50 do 63 bolgarske carinske tarife, ki so našteti v Prilogi VI k Evropskemu sporazumu, da bi bila 1. januarja 2001 dosežena dajatev nič; ker je Bolgarija v zameno zaprosila Evropsko skupnost za znižanje uvoznih carin, ki se uporabljajo v Skupnosti za tekstilne izdelke iz oddelka XI (poglavja 50 do 63) kombinirane nomenklature in s poreklom iz Bolgarije v skladu s Protokolom 4 Evropskega sporazuma, na stopnjo, ki je enaka dvema sedminama osnovne stopnje dajatve z dne 1. januarja 1996;

ker je ta Tretji dodatni protokol treba odobriti,

SKLENIL:

Člen 1

Tretji dodatni protokol, ki spreminja Evropski sporazum med Evropskimi skupnostmi in njihovimi državami članicami na eni strani in Republiko Bolgarijo na drugi strani je odobren v imenu Evropske skupnosti.

Besedilo Tretjega dodatnega protokola je priloženo temu sklepu.

Člen 2

Predsednik Sveta je pooblaščen, da imenuje osebo, pooblaščeno za podpis Tretjega dodatnega protokola v imenu Evropske skupnosti.

Predsednik Sveta da uradno obvestilo v imenu Evropske skupnosti o zaključku vseh potrebnih postopkov.

V Luxembourgu, 22. aprila 1996

Za Svet

Predsednik

S. Agnelli

[1] UL L 358, 31.12.1994, str. 3.

[2] UL L 378, 31.12.1994, str. 2.

--------------------------------------------------
Sklep Sveta

z dne 22. decembra 1995

o začasni uporabi določenih dvostranskih sporazumov med Evropsko skupnostjo in določenimi tretjimi državami o trgovini s tekstilnimi izdelki (Bolgarija, Ljudska republika Kitajska, Češka republika, Slovaška, Uzbekistan)

(96/225/ES)

SVET EVROPSKE UNIJE JE

ob upoštevanju Pogodbe o ustanovitvi Evropske skupnosti, zlasti člena 113 v zvezi s prvim stavkom člena 228(2) Pogodbe,

ob upoštevanju predloga Komisije,

ker je Komisija v imenu Skupnosti s pogajanji uskladila dvostranske sporazume o spremembi in, po potrebi, obnovi obstoječih dvostranskih sporazumov in protokolov o trgovini s tekstilnimi izdelki z določenimi tretjimi državami;

ker bi se morali ti dvostranski sporazumi uporabljati začasno od 1. januarja 1996 do dokončanja postopkov, potrebnih za njihovo sklenitev, pod pogojem vzajemne začasne uporabe s strani držav partneric,

SKLENIL:

Edini člen

Dvostranski sporazumi, našteti v Prilogi k temu sklepu, se uporabljajo začasno od 1. januarja 1996 do njihove uradne sklenitve, pod pogojem vzajemne začasne uporabe s strani držav partneric.

Besedila parafiranih sporazumov so priložena temu sklepu.

V Bruslju, 22. decembra 1995

Za Svet

Predsednik

L. Atienza Serna

PRILOGA

SEZNAM DRŽAV

BOLGARIJA

KITAJSKA

ČEŠKA REPUBLIKA

SLOVAŠKA REPUBLIKA

UZBEKISTAN
Sklep Sveta

z dne 22. decembra 1995

o začasni uporabi dveh sporazumov v obliki potrjenega zapisnika med Evropsko skupnostjo in Socialistično republiko Vietnam o trgovini s tekstilnimi izdelki in oblačili

(96/207/ES)

SVET EVROPSKE UNIJE JE

ob upoštevanju Pogodbe o ustanovitvi Evropske skupnosti in zlasti člena 113 v povezavi s členom 228(2), prvi stavek, Pogodbe,

ob upoštevanju predloga Komisije,

ker je Komisija v imenu Evropske Skupnosti s pogajanji uskladila dva sporazuma v obliki potrjenega zapisnika o spremembi obstoječega dvostranskega Sporazuma med Evropsko gospodarsko skupnostjo in Socialistično republiko Vietnam o trgovini s tekstilnimi izdelki in oblačili, parafiranega 15. decembra 1992 in spremenjenega s Sporazumom v obliki izmenjave pisem, parafiranim 20. decembra 1994;

ker bi se morala ta dvostranska sporazuma, parafirana 11. novembra 1993 in 1. avgusta 1995, začasno uporabljati do dokončanja postopkov, potrebnih za njuno sklenitev, pod pogojem vzajemne začasne uporabe s strani Socialistične republike Vietnam,

SKLENIL:

Edini člen

Sporazuma v obliki potrjenega zapisnika med Evropsko skupnostjo in Socialistično republiko Vietnam o spremembi Sporazuma med Evropsko gospodarsko skupnostjo in Socialistično republiko Vietnam o trgovini s tekstilnimi izdelki in oblačili se začasno uporablja do njune uradne sklenitve, pod pogojem vzajemne začasne uporabe s strani Socialistične republike Vietnam.

Besedilo teh sporazumov v obliki potrjenega zapisnika je priloženo temu sklepu.

V Bruslju, 22. decembra 1995

Za Svet

Predsednik

L. Atienza Serna

--------------------------------------------------
Sklep Sveta

z dne 26. februarja 1996

o sklenitvi Konvencije o varstvu Alp (Alpska konvencija)

(96/191/ES)

SVET EVROPSKE UNIJE JE

ob upoštevanju Pogodbe o ustanovitvi Evropske skupnosti in zlasti člena 130s(1) v povezavi s prvim pododstavkom člena 228(2) in (3) Pogodbe,

ob upoštevanju predloga Komisije [1],

ob upoštevanju mnenja Evropskega parlamenta [2],

ob upoštevanju mnenja Ekonomsko-socialnega odbora [3],

ker je Komisija v imenu Skupnosti sodelovala pri pogajanjih za sklenitev Konvencije o varstvu Alp (Alpska konvencija); ker je bila navedena konvencija v imenu Skupnosti podpisana 7. novembra 1991;

ker je sklenitev Konvencije del vključenosti Skupnosti v mednarodne dejavnosti za varstvo okolja, ki so priporočene v Resoluciji Sveta z dne 16. decembra 1992 o petem programu Evropskih skupnosti o varstvu okolja;

ker je varstvo Alp glavni izziv za vse države članice zaradi čezmejne narave gospodarskih, socialnih in okoljskih problemov alpskega prostora;

ker bi morala zato Skupnost odobriti navedeno konvencijo;

ker bi morale države članice, ki so podpisale navedeno konvencijo, za zagotovitev hitrega začetka veljavnosti le-te, čim prej zaključiti svoje postopke ratifikacije, sprejetja ali odobritve v zvezi z navedeno konvencijo, da se Skupnosti in navedenim državam članicam omogoči deponiranje njihovih listin o ratifikaciji, sprejetju ali odobritvi,

SKLENIL NASLEDNJE:

Člen 1

Konvencija o varstvu Alp (Alpska konvencija) se s tem odobri v imenu Evropske skupnosti.

Besedilo Konvencije je priloženo k temu sklepu.

Člen 2

Predsednik Sveta je pooblaščen, da imenuje osebo(e), ki bo(do) pooblaščena(e), da listino o odobritvi v imenu Skupnosti deponira(jo) pri Republiki Avstriji v skladu s členom 12 Konvencije.

V Bruslju, 26. februarja 1996

Za Svet

Predsednik

W. Lucchetti

[1] UL C 278, 5.10.1994, str. 8.

[2] UL C 18, 23.1.1995, str. 426.

[3] UL C 110, 2.5.1995, str. 1.

--------------------------------------------------
Sklep Sveta

z dne 22. januarja 1996

o sklenitvi Dodatnega protokola k Sporazumu med Evropsko gospodarsko skupnostjo in Republiko Islandijo po pristopu Republike Avstrije, Republike Finske in Kraljevine Švedske k Evropski uniji

(96/147/ES)

SVET EVROPSKE UNIJE JE

ob upoštevanju Pogodbe o ustanovitvi Evropske skupnosti in zlasti člena 113 Pogodbe v povezavi s prvim stavkom člena 228(2) Pogodbe,

ob upoštevanju predloga Komisije,

ker je Komisija v imenu Skupnosti s pogajanji uskladila Dodatni protokol k Sporazumu med Evropsko gospodarsko skupnostjo in Republiko Islandijo [1], ki je bil podpisan v Bruslju dne 22. julija 1972, da bi upoštevala pristop Republike Avstrije, Republike Finske in Kraljevine Švedske k Evropski uniji;

ker je treba Dodatni protokol odobriti,

SKLENIL:

Člen 1

Dodatni protokol k Sporazumu med Evropsko gospodarsko skupnostjo in Republiko Islandijo po pristopu Republike Avstrije, Republike Finske in Kraljevine Švedske k Evropski uniji je odobren v imenu Skupnosti.

Besedilo Dodatnega protokola je priloženo temu sklepu.

Člen 2

Predsednik Sveta je s tem pooblaščen, da imenuje osebo, pooblaščeno za podpis Dodatnega protokola, ki zavezuje Skupnost.

V Bruslju, 22. januarja 1996

Za Svet

Predsednik

L. Dini

[1] UL L 301, 31.12.1972, str. 3.

--------------------------------------------------